**Nyhedsbrev Sønderborg Contradance**

**Maj 2015**

Kære medlemmer

Så får I det første nyhedsbrev. På det seneste bestyrelsesmøde, blev det besluttet, at der efter bestyrelsesmøder skulle udsendes et nyhedsbrev til alle medlemmer. Vi synes det er vigtigt, at I hører lidt om, hvad der bliver snakket om og besluttet i bestyrelsen.

**Kommende arrangementer**

Sommerdans på Skovkroen **den  20. maj kl. 18-22** hvor andre foreninger er inviteret.

Sommerfestival i Højer **den 24. – 26. juli**, hvor invitationer er sendt rundt i Danmark, England og USA.

Vi håber, at mange fra vores egen forening deltager. HUSK at der er mulighed for at deltage kun til baller fredag eller lørdag, eller måske hele lørdag. Se program og invitationer på hjemmesiden.

Opstartsdans i Gråsten Slotshave den  **26. august kl. 18.30 – 21.30** som er åben for alle, der har lyst til at prøve at danse sammen med os. Inviter venner, naboer og familie med.

**Callere i fremtiden**

Bestyrelsen har drøftet muligheden for at få flere callere uddannet. Tidligere har der været kurser for callere, men de andre foreninger i landet har, som os ind til nu, ikke haft nogen, som kunne tænke sig at gå den vej.

Vi tænker, at det kunne være en rigtig god ide, om flere kunne tænke sig at forsøge sig som callere. Vi er i den heldige situation, at vi har 2 dygtige callere, som kunne have føl med, som led i at blive uddannet til caller. Sideløbende vil vi forsøge, at få andre foreninger til at finde nye callere, så der på landsplan kan blive oprettet et kursus, hvor de interesserede kan blive uddannet.

Kære medlem

Tænk over, om det var noget, du kunne have lyst til at prøve kræfter med.

**Sønderborg Contradance på Facebook**

Som mange af jer ved, er foreningen på Facebook. Vi har søgt og fået penge fra TSCDD til at gøre reklame for Sommerfestival i Højer og vores opstartsdans i Gråsten Slotshave.

For at reklamen for arrangementerne kommer ud til så mange som muligt, er det vigtigt, at I der er på Facebook liker det, der bliver sendt ud. På den måde hørere rigtig mange om vores forening og arrangementer.

Vi kunne måske også være heldige at finde nye medlemmer på den måde.

I bestyrelsen er vi enige om, at det er bedre at bruge penge til Facebook end at sætte annoncer i avisen. Vi er desuden så heldige at have Tove, som styrer reklamen på Facebook. Hun kan se, at da vi forsøgte os sidste år, nåede vi ud til mange.

**Hjemmesiden**

Husk også at vi har vores hjemmeside www.sonderborg-contradance.dk, hvor I kan følge med. Den er ved at se ud, som vi gerne vil have. Der vil løbende komme små rettelser for at gøre brugen af den lettere.

Har du som medlem gode ideer, så skriv til os. Nogen ideer vil kunne lade sig gøre og andre ikke. Under alle omstændigheder er det altid godt at lytte til brugerne, for at finde de bedste løsninger.